**Provela sam noć u knjižnici**

**Bruna Franjković, 7.a**

Jednog lijepog poslijepodneva moji prijatelji i ja stigli smo u knjižnicu. Bila je velika. Dugačke police pune uredno posloženih knjiga popunjavale su prostoriju. Osjetio se njihov miris. Sunce se lagano spuštalo iza obzora i ispunjavalo knjižnicu žarko narančastim svjetlom.

Ostavili smo svoje stvari i počeli razgledavati. Bilo je puno toga za istražiti. Na sve strane bili smo okruženi knjigama zanimljivih naslova da jednostavno nismo znali gdje da gledamo. Hodali smo polako i u tišini, dok je odjednom iz jedne udaljene sobe počela svirati lagana glazba. U knjižnici nije trebalo biti nikoga osim nas, pa smo otišli vidjeti tko je uključio glazbu. Kad smo ušli, vrata su se zatvorila i zaključala sama od sebe. Prepali smo se i nismo znali što da radimo. Pokušali smo ih na silu otvoriti, ali ništa. Nekoliko trenutaka kasnije, onako izbezumljeni i prestravljeni, primijetili smo da je nešto napisano na bijeloj ploči, na lijevome zidu. Osjetila sam olakšanje. Nismo se slučajno zaključali, pa morali čekati unutra do jutra da nam netko otvori, nego je sve ovo bila igra slična kao *escape room*. Prvo smo morali izaći iz sobe, a onda nam je zadatak bio pronaći skrivenu nagradu u glavnoj prostoriji na dječjem odjelu. Bacili smo se na posao i započeli tražiti. Trebao nam je ključ. Sve je bilo skučeno i nije bilo previše mjesta za sakrivanje predmeta. Morali smo razmišljati više i bolje nego inače. Neko malo mjesto, naizgled nevidljivo, ali ipak postoji. Ne znam koliko je vremena prošlo. Možda deset minuta, možda pet, a možda čak i sat vremena kada je netko napokon shvatio. Radio iz kojeg je svirala muzika imao je dva pretinca. Jedan u kojem se trenutno vrtio CD i stvarao glazbu i drugi koji je nekad služio za kazete. Otvorili smo ga i pronašli ključ. Brzo smo otključali vrata i izašli iz sobe. Opet smo se našli u velikoj i prostranoj knjižnici. Vani se već smračilo. Upalili smo svjetla i nastavili dalje. Ceduljica s natpisom, koja se nalazila na ključu nije bila baš razumljiva i nismo znali što točno tražimo. “Istraživač“, kazivala je. Trebalo mi je neko vrijeme kada sam se sjetila da sam nedavno pročitala knjigu istog naslova spisateljice Katherine Rundell. Uputili smo se u redak „R“ i ubrzo je pronašli. Na unutarnjem dijelu korica pisalo je nekoliko različitih izreka kao što su: „Ono što je istinski posebno rijetko je jednostavno“, „Istraživanje nije ništa drugo doli predano obraćanje pozornosti“, „Stvarni svijet je ono gdje se osjećaš najbliže onome što stvarno jesi“ itd. To se također nalazilo u sadržaju djela. Nakon malo razmišljanja taj nas je trag doveo do knjige s uzrečicama u kojoj je bila još jedna ceduljica. I tako malo po malo, knjigu po knjigu došli smo do kraja naše potrage.

Nagrada je bila nekoliko knjiga za svakoga. Bili smo jako zadovoljni. Namjestili smo stvari za spavanje i svatko je uzeo jednu knjigu i čitali smo dok nismo postali umorni. Ujutro smo sretni napustili knjižnicu.